สคร. เผยเบิกจ่ายงบลงทุนเดือน ก.พ. 66 มีจำนวน 56,346 ล้านบาท
สรค. เผยรัฐวิสาหกิจมีการเบิกจ่ายงบลงทุนจนถึงเดือน กุมภาพันธ์ 2566 จำนวน 56,346 ล้านบาท หรือคิดเป็นร้อยละ 111 ของแผนการเบิกจ่าย
29 มี.ค. 2566

นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ในปี 2566 รัฐวิสาหกิจมีการเบิกจ่ายงบลงทุนจนถึงเดือนกุมภาพันธ์ 2566 จำนวน 56,346 ล้านบาท หรือคิดเป็นร้อยละ 111 ของแผนการเบิกจ่าย ประกอบด้วยการเบิกจ่ายงบลงทุนของรัฐวิสาหกิจปีงบประมาณ (ตั้งแต่ เดือนตุลาคม 2565 - เดือนกุมภาพันธ์ 2566) 34 แห่ง จำนวน 43,524 ล้านบาท หรือคิดเป็นร้อยละ 107 ของแผนการเบิกจ่าย และรัฐวิสาหกิจปีปฏิทิน (เดือนมกราคม 2566 - เดือนกุมภาพันธ์ 2566) 9 แห่ง จำนวน 12,822 ล้านบาท หรือคิดเป็นร้อยละ 129 ของแผนการเบิกจ่าย




นางสาวปิยวรรณ ล่ามกิจจา ที่ปรึกษาด้านพัฒนารัฐวิสาหกิจ กล่าวว่า โครงการลงทุนขนาดใหญ่ ที่สำคัญยังสามารถเบิกจ่ายได้สูงกว่าแผน อาทิ โครงการรถไฟความเร็วสูงไทย – จีน ระยะที่ 1 (ช่วงกรุงเทพมหานคร – นครราชสีมา) ของการรถไฟแห่งประเทศไทย (รฟท.) โครงการรถไฟฟ้าสายสีม่วง ช่วงเตาปูน – ราษฎร์บูรณะของการรถไฟฟ้าขนส่งมวลชนแห่งประเทศไทย โครงการทางพิเศษสายพระราม 3 – ดาวคะนอง – วงแหวนรอบนอกตะวันตกของการทางพิเศษแห่งประเทศไทย โครงการปรับปรุงกิจการประปาแผนหลักครั้งที่ 9 ของการประปานครหลวง และโครงการก่อสร้างรถไฟ สายเด่นชัย – เชียงราย – เชียงของ ของ รฟท.
สำหรับผลการเบิกจ่ายงบลงทุน ณ สิ้นเดือนกุมภาพันธ์ 2566 เป็นผลการเบิกจ่ายของรัฐวิสาหกิจปีงบประมาณ 5 เดือน ซึ่งคิดเป็นร้อยละ 34 ของกรอบงบลงทุนทั้งปี และเป็นผลการเบิกจ่ายของรัฐวิสาหกิจปีปฏิทิน 2 เดือน คิดเป็นร้อยละ 9 ของกรอบงบลงทุน ทั้งปี ทั้งนี้ สคร. จะยังคงกำกับติดตามการเบิกจ่ายงบลงทุนของรัฐวิสาหกิจอย่างใกล้ชิด เพื่อให้รัฐวิสาหกิจสามารถเบิกจ่ายงบลงทุนให้เป็นไปตามเป้าหมาย (ไม่น้อยกว่าร้อยละ 95 ของกรอบงบลงทุนทั้งปี) เพื่อให้การลงทุนของรัฐวิสาหกิจมีส่วนช่วยสนับสนุนและกระตุ้นเศรษฐกิจของประเทศท่ามกลางปัจจัยเสี่ยงทางเศรษฐกิจทั่วโลกต่อไป